**OSI** (**Office of Strategic Influence**) on vuonna 2003 perustettu yhdysvaltalainen projektiluontoinen yhtye. Sen keskeisimmät vaikuttajat ovat Fates Warning-yhtyeen kitaristi Jim Matheos ja Dream Theaterin kosketinsoittajana tunnetuksi tullut Kevin Moore. Yhtyeessä ovat tämän lisäksi soittaneet muun muassa Mike Portnoy (Dream Theater), Sean Malone (Gordian Knot) ja Gavin Harrison (Porcupine Tree). Huolimatta siitä, että yhtye on julkaissut jo neljä studioalbumia, ei se ole toteuttanut yhtäkään live-esiintymistä. Matheos onkin kuvaillut yhtyettä "studioprojektiksi".

Yhtyeen musiikkia kuvaillaan usein progressiivisen metallin ja elektronisen musiikin yhteenliittymäksi. Tavanomaisesti Matheos ja Moore säveltävät musiikkia etänä, lähetellen ideoita ja tiedostoja netin välityksellä.

Historia
--------

OSI sai alkunsa vuonna 2003 kun Jim Matheos kaipasi sivuprojektia pääyhtyeensä Fates Warningin tauon ajalle. Jim kutsui projektiin mukaan Mike Portnoyn, jonka kanssa heillä oli jo aiemmin ollut puhetta yhteistyöprojektin toteuttamisesta. Alun perin kaksikon tarkoituksena oli muodostaa superyhtye progressiivisen metallin kärkinimistä. Bassoon valittiin Gordian Knot -yhtyeen Sean Malone, ja laulajaksi Pain of Salvationin Daniel Gildenlöw, joka kuitenkin joutui jättämään projektin pian.

Kosketinsoittajan valinnassa päädyttiin lopulta Portnoyn entiseen yhtyetoveriin Kevin Mooreen. Matheos lähetti demonauhoja Moorelle ja kysyi hänen kiinnostustaan yhtyeeseen liittymiseen. Yllättäen Moore lähetti nauhat takaisin vahvasti editoituina, muuttaen musiikin suuntaa alkuperäisestä progressiivisesta metallista elektronisen musiikin suuntaan. Matheos piti kuitenkin uudesta suunnasta päätti jatkaa tällä linjalla.

Ensimmäinen albumi *Office of Strategic Influence* julkaistiin helmikuussa 2003. Yhtyeen musiikin lopulliseen suuntaan ja luovan työskentelyn luonteeseen pettynyt Portnoy jättäytyi ulos yhtyeestä levyn nauhoittamisen jälkeen. Hän kuitenkin nauhoitti rummut sessiomuusikkona vielä seuraavalle *Free*-levylle, joka julkaistiin huhtikuussa 2006. Myös Sean Malone oli vaihtunut toiseen Feats Warningin jäseneen Joey Veraan.

Vuoden 2009 toukokuussa julkaistiin kolmas levy *Blood*. Portnoyn jättämän aukon täytti mm. Porcupine Tree -yhtyeessä vaikuttanut Gavin Harrison, joka nauhoitti rummut sessiomuusikkona. Tähän asti vain kitaraa soittanut Matheos toimi nyt myös basistina.

Vuoden 2010 alussa OSI solmi levytyssopimuksen Metal Blade Recordsin kanssa. Debyyttialbumi *Office of Strategic Influence* uudelleenjulkaistiin uuden levy-yhtiön alla saman vuoden syyskuussa.  Ensimmäinen uusi albumi levy-yhtiön alaisuudessa julkaistiin maaliskuussa 2012 nimellä *Fire Make Thunder*. Matheos ja Moore soittivat levylle kaikki soittimet lukuun ottamatta rumpuja, jotka nauhoitti jälleen Gavin Harrison.

Jäsenet
-------

### Nykyiset

* Jim Matheos – kitara, basso, ohjelmointi (2003–)
* Kevin Moore – laulu, kosketinsoittimet, ohjelmointi (2003–)

### Entiset

* Mike Portnoy – rummut (2003)

### Sessiomuusikot

* Sean Malone – basso (2003)
* Mike Portnoy – rummut (2006)
* Joey Vera – bassokitara (2006)
* Gavin Harrison – rummut (2009, 2012)

Julkaisut
---------

* *Office of Strategic Influence*  (2003)
* *Free*  (2006)
* *Blood*  (2009)
* *Fire Make Thunder*  (2012)

Lähteet
-------

1. 1 2 3 4 5 6  Rich Wilson: *Lifting Shadows: The Authorized Biography of Dream Theater*, s. 416-423. Lontoo: Essential Works Limited, 2009. ISBN 978-1-906615-03-1. (englanniksi)
2. ↑  YouTube: OSI "Fire Make Thunder" Interview (video) (kohdasta 7:20)  8.2.2012. Metal Blade Records. Viitattu 6.12.2016. (englanniksi)
3. 1 2  David Perri: OSI – "ALMOST NATURAL ENEMIES…" *BraveWords.com*.  14.5.2009. Viitattu 6.12.2016. (englanniksi)
4. ↑  Dan Marsicano: OSI Interview: A Conversation With Vocalist/Keyboardist Kevin Moore *About Entertainment*.  Arkistoitu 10.5.2010. Viitattu 6.12.2016. (englanniksi)
5. ↑  OSI signed with Metal Blade Records! *Hollywood Music Magazine*.  13.5.2010.  Arkistoitu 21.12.2016. Viitattu 6.12.2016. (englanniksi)
6. ↑  OSI - METAL BLADE TO REISSUE OFFICE OF STRATEGIC INFLUENCE WITH BONUS MATERIAL *BraveWords.com*.  24.8.2010. Viitattu 6.12.2016. (englanniksi)
7. ↑  OSI (Biography) *metalblade.com*. Metal Blade Recordsin kotisivut. Viitattu 6.12.2016. (englanniksi)

Aiheesta muualla
----------------

* / OSI Facebookissa
* OSI Twitterissä
* OSI Myspacessa (englanniksi)